

LĪVĀNU NOVADA PAŠVALDĪBA

Reģistrācijas Nr. 90000065595, Rīgas iela 77, Līvāni, Līvānu novads, LV – 5316

tel. 65307250, [www.livani.lv](http://www.livani.lv) e-pasts [pasts@livani.lv](mailto:pasts@livani.lv)

APSTIPRINĀTS

ar Līvānu novada pašvaldības domes

2025. gada 18. jūlija

sēdes protokola Nr. 12

lēmumu Nr. 12-2

Līvānu novada pašvaldības domes

**KULTŪRAS KOMISIJAS NOLIKUMS**

LĪVĀNOS

2025. gada 18. jūlijā Nr. 1

*Izdots saskaņā ar Pašvaldību likuma*

*10. panta pirmās daļas 13. apakšpunktu un 53. panta 1. daļu*

**I. Vispārīgie jautājumi.**

1. Nolikums nosaka Līvānu novada pašvaldības Kultūras komisijas (turpmāk tekstā – Komisija) darbības mērķus, funkcijas, uzdevumus un tiesības, struktūru un darba organizāciju.
2. Komisija ir izveidota ar Līvānu novada pašvaldības Domes lēmumu saskaņā ar Līvānu novada pašvaldības nolikumu (turpmāk - Domes nolikumu) uz tās pilnvaru laiku un savā darbā tieši pakļauta Līvānu novada pašvaldības Domei.
3. Komisija ir konsultatīva institūcija, kuras darbības mērķis ir pilnveidot un veicināt kultūras un radošās jaunrades jomu Līvānu novada administratīvajā teritorijā. Sekmēt saikni ar pašvaldību, sekmēt efektīvu, atklātu un atbildīgu sabiedrības iesaistīšanu.
4. Komisija savā darbā ievēro spēkā esošos Latvijas Republikas normatīvos aktus, pašvaldības domes lēmumus, saistošos noteikumus un šo nolikumu.
5. Komisija darbojas sešu locekļu sastāvā, kurus apstiprina Līvānu novada pašvaldības Dome.
6. Komisijas darba pārraudzību veic Sociālo, izglītības, kultūras un sporta jautājumu komiteja.
7. Komisiju izveido, reorganizē vai likvidē Līvānu novada pašvaldības Dome.

**II. Komisijas funkcijas, uzdevumi un tiesības.**

1. Komisijai ir šādas funkcijas:
   1. sekmēt kultūras nozares attīstību Līvānu novadā;
   2. atbalstīt un stiprināt pilsoniskās sabiedrības saliedētību un identitāti;
   3. sekmēt Līvānu novada kultūras iestāžu un privāto iniciatīvu sadarbību un ilgtspējību;
   4. atbalstīt līdzsvarotu kultūras procesu attīstību un pieejamību visā Līvānu novada administratīvajā teritorijā;
   5. izvērtēt pašvaldības attīstības plānošanas dokumentus kultūras jomā;
   6. veicināt amatiermākslas iniciatīvu attīstību novadā;
2. Lai nodrošinātu nolikumā noteikto funkciju izpildi, Komisija atbilstoši savai kompetencei veic šādus uzdevumus:
   1. sniedz priekšlikumus Līvānu novada pašvaldības kultūras iestāžu darbības pilnveidošanai;
   2. veicina kultūras vērtību radīšanu, saglabāšanu, attīstību, tiekšanos pēc izglītošanās un izcilības;
   3. izsaka priekšlikumus dalībai valsts un reģionālā mēroga pasākumos kultūras jomā un to ietvaros sniedz ierosinājumus pasākumu koncepcijai Līvānu novada administratīvajā teritorijā;
   4. izsaka priekšlikumus kultūras pasākumiem Līvānu novada administratīvajā teritorijā un sniedz ierosinājumus Līvānu pilsētas svētku pasākumu koncepcijai;
   5. izvērtē un sniedz priekšlikumus ar kultūras jomu saistīto normatīvo aktu projektu izstrādei un pašvaldības attīstības plānošanas dokumentu pilnveidošanai un īstenošanai atbilstoši savai kompetencei;
   6. sniedz priekšlikumus par finanšu līdzekļu piesaistīšanu kultūras jomas attīstīšanai un pilnveidošanai Līvānu novadā;
   7. Kultūras komisijas pienākums katru gadu līdz 30. novembrim sniegt pārskatu par gadā paveikto.
3. Komisijai ir šādas tiesības:
   1. pieprasīt un saņemt no attiecīgajām institūcijām Komisijas darbam nepieciešamo informāciju un atzinumus;
   2. uzaicināt ekspertus, pašvaldības amatpersonas un darbiniekus piedalīties Komisijas sēdēs;
   3. sniegt priekšlikumus kultūras pasākumu projektiem un to īstenošanai, kas nav iekļauti iestāžu pamatbudžetā, izvērtējot plānoto ieceri no vietas, satura, finanšu, cilvēkresursu un organizēšanas viedokļa;
   4. sadarboties ar fiziskām un juridiskām personām, valsts pārvaldes iestādēm, citu valstu iestādēm un starptautiskajām organizācijām savu funkciju un uzdevumu īstenošanai;
   5. piedalīties pašvaldības domes un tās komiteju sēdēs.

**III. Komisijas struktūra un darba organizācija.**

1. Komisijas locekļi no sava vidus ievēl Komisijas priekšsēdētāju.
2. Komisijas sēdes sasauc un vada Komisijas priekšsēdētājs.
3. Komisijas sēdes notiek ne retāk kā reizi mēnesī.
4. Komisijas locekļiem vienojoties, sēdes laiks un vieta var tikt mainīts.
5. Komisija ir lemttiesīga, ja sēdē piedalās vismaz četri Komisijas locekļi.
6. Komisija savu darbu veic koleģiāli, pieņemot lēmumus ar klātesošo balsu vairākumu, atklāti balsojot. Vienāda balsu sadalījuma gadījumā noteicošā ir Komisijas priekšsēdētāja balss.
7. Komisijas sēdes tiek protokolētas. Protokolu paraksta komisijas sēdes vadītājs un protokolists, protokoli tiek publicēti pašvaldības oficiālajā tīmekļvietnē.
8. Komisijas darba tehnisko nodrošināšanu un sēžu protokolēšanu veic ar Līvānu novada pašvaldības izpilddirektora rīkojumu norīkots Līvānu novada pašvaldības darbinieks.
9. Komisijas pieņemtajiem lēmumiem ir ieteikuma raksturs.
10. Komisijas sēdes norises laiku un darba kārtību ne vēlāk kā trīs darbdienas pirms tās norises vai, ja minēto termiņu nav iespējams ievērot, nekavējoties pēc sēdes sasaukšanas publicē pašvaldības oficiālajā tīmekļvietnē, ievērojot noteiktos informācijas pieejamības ierobežojumus.

**IV. Komisijas darba apmaksas kārtība.**

1. Komisijas gada maksimālo darba stundu skaitu nosaka ar Līvānu novada pašvaldības Domes lēmumu.
2. Par piedalīšanos komisijas sēdēs un citu pienākumu pildīšanu komisijas locekļi saņem atlīdzību atbilstoši Līvānu novada pašvaldības noteiktajai kārtībai.

**V. Komisijas tiesiskuma nodrošināšanas mehānisms.**

1. Komisijas darbības tiesiskumu nodrošina komisijas priekšsēdētājs.
2. Komisijas priekšsēdētāja un komisijas locekļu faktisko rīcību vai komisijas pieņemtos lēmumus var apstrīdēt Līvānu novada pašvaldības Domē.

Domes priekšsēdētājs D. Rubens